Source: https://www.poprad.sk/postup-pri-rieseni-priestupkov.phtml?id3=46485
Timestamp: 2019-08-18 03:28:34+00:00

Document:
Mestská polícia > Činnosť Mestskej polície Poprad > Postup pri riešení priestupkov
Mestská polícia môže podľa zákona SNR č. 372/1990 Zb. o priestupkoch v znení neskorších predpisov prejednávať v blokovom konaní priestupky proti verejnému poriadku podľa § 47, §47a, §48, priestupky proti občianskemu spolunažívaniu podľa § 49, priestupky proti majetku podľa § 50, priestupky proti bezpečnosti a plynulosti cestnej premávky podľa § 22 ods. 1 písm. k) a l), ako aj priestupky proti poriadku v správe vykonávanej obcou (§ 21 ods. 1, § 24 ods. 1 písm. a) a d), § 26 ods. 1, § 30 ods. 1, § 32 ods. 1, § 34 ods. 1, § 35 ods. 1, § 45 a 46 zákona o priestupkoch) a priestupky porušenia všeobecne záväzných nariadení obce.
Príslušník mestskej polície môže uložiť v blokovom konaní pokutu do 33 eur, ak je priestupok spoľahlivo zistený a obvinený z priestupku je ochotný blokovú pokutu zaplatiť.
Za priestupok proti bezpečnosti a plynulosti cestnej premávky podľa § 22 ods. 1 písm. l) môže príslušník mestskej polície uložiť v blokovom konaní pokutu do výšky 50 eur a za priestupok podľa § 22 ods. 1 písm. k) do výšky 150 €, ak je priestupok spoľahlivo zistený a obvinený z priestupku je ochotný blokovú pokutu zaplatiť.
Horná hranica pokuty sa u osôb mladistvých znižuje na polovicu. Za osobu mladistvú sa považuje osoba, ktorá v čase spáchania priestupku dovŕšila pätnásty rok a neprekročila osemnásty rok svojho veku.
Pokiaľ ste sa dopustili priestupku, ktorý bol príslušníkom mestskej polície spoľahlivo zistený a ste ochotný uloženú blokovú pokutu zaplatiť na mieste, tak si po zaplatení tejto pokuty od príslušníka mestskej polície prevezmite blok na pokutu, ktorý slúži zároveň ako potvrdenie o zaplatení pokuty v hotovosti. Skontrolujte si potvrdenie o zaplatení blokovej pokuty, najmä to, či suma uvedená na potvrdenke súhlasí s výškou Vami zaplatenej blokovej pokuty.
Pokiaľ sa dopustíte priestupku a mestský policajt Vám uloží blokovú pokutu, ktorú nemôžete na mieste zaplatiť, bude Vám vydaný blok na pokutu nezaplatenú na mieste v zmysle ustanovenia § 85 ods. 3 zákona č. 372/1990 Zb. o priestupkoch v znení neskorších predpisov, podľa ktorého ak nemôže páchateľ priestupku zaplatiť pokutu na mieste, vydá sa mu blok na pokutu na mieste nezaplatenú s poučením o spôsobe zaplatenia pokuty, o lehote jej zaplatenia a následkoch nezaplatenia pokuty. Prevzatie tohto bloku páchateľ priestupku potvrdí svojim podpisom. Proti uloženiu pokuty v blokovom konaní sa nemožno odvolať, preto vydaním a prevzatím bloku na pokutu na mieste nezaplatenú sa stáva rozhodnutie o uložení pokuty právoplatným. Vykonateľným sa stáva po uplynutí lehoty na zaplatenie pokuty, ktorá je vyznačená na bloku na pokutu nezaplatenú na mieste.
V prípade neuhradenia pokuty upozorňujeme, že blok na pokutu nezaplatenú na mieste je už sám o sebe exekučným titulom (rozhodnutím správneho orgánu) a preto sa už žiadna predžalobná výzva ani upomienka neposiela. Sám postačuje na úspešné vymoženie nezaplatenej pokuty. V prípade, že pokutu nezaplatíte v stanovenom termíne, budete musieť zaplatiť dlžnú istinu (pokutu) spolu s trovami exekúcie. V prípade, že budete konať ústretovo a budete s exekútorom spolupracovať, je možné sa dohodnúť na znížení trov exekúcie.
Pokutu na mieste nezaplatenú môžete uhradiť viacerými spôsobmi:
na pošte poštovým poukazom
v pokladni mestského úradu v hotovosti alebo bankovým terminálom
Pre zaradenie platby je nevyhnutné uviesť správne identifikačné údaje. Pri všetkých spôsoboch úhrady pokuty je dôležité uviesť meno priestupcu (hlavne pokiaľ je platba realizovaná z iného účtu), špecifický symbol a variabilný symbol (symboly sú uvedené na poštovom poukaze).

References: § 47
 §47
 §48
 § 49
 § 50
 § 22
 § 24
 § 26
 § 30
 § 32
 § 34
 § 35
 § 45
 § 22
 § 22
 § 85